再題鍾賢良詠歸堂
作者：劉克莊
朝代：宋

paragraphs: 伏戲以來凡幾年，六經之外凡幾書。
人間簡冊渺烟海，君以約法包無餘。
往年華轂臨敝廬，舌端霆卷俄電舒。
平欺賈董等下駟，冷笑服鄭真蠹魚。
千詢萬扣答如響，捫腹始媿吾空虛。
伯高辟易季度走，六論三策何時攄。
又言諸子皆丈夫，經笥武庫隨所須。
觀君毛骨老猶爾，惜也未見雛與駒。
方今主相求極諫，君曷不携軾轍俱。
自云素鄙從橫學，尚友洙泗談古初。
堂堂冕輅豈不好，却慕點也寧非迂。
行當端委秉周禮，未可春服從魯儒。